U-I-84/25
Natisni
Opravilna št.:
U-I-84/25
Datum odločitve:
6. 11. 2025
ECLI:
ECLI:SI:USRS:2025:U.I.84.25
Akt:
Pravilnik o izvrševanju Zakona o osebni izkaznici (Uradni list RS, št. 31/22 in 107/24), 1. odst. 2. čl.
Izrek:
Zahteva za oceno ustavnosti in zakonitosti prvega odstavka 2. člena
Pravilnika o izvrševanju Zakona o osebni izkaznici
(Uradni list RS, št. 31/22 in 107/24) se zavrže.
Pobuda za začetek postopka za oceno ustavnosti in zakonitosti prvega odstavka 2. člena Pravilnika o izvrševanju Zakona o osebni izkaznici se zavrže.
Evidenčni stavek:
Obalna samoupravna skupnost italijanske narodnosti ni upravičeni predlagatelj za vložitev zahteve za oceno ustavnosti oziroma zakonitosti predpisov in splošnih aktov, izdanih za izvrševanje javnih pooblastil.
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve - Neupravičeni predlagatelj.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Obalna samoupravna skupnost italijanske narodnosti in drugi
Datum vloge:
5. 6. 2025
Vrsta odločitve:
sklep
Vrsta rešitve:
zavrženje
Dokument:
US34271
Dokument v PDF obliki:
U-I-84-25.pdf
148 KB
Prenesite datoteko
U-I-84/25-5
6. 11. 2025
SKLEP
Ustavno sodišče je v postopku za oceno ustavnosti, začetem z zahtevo
Obalne samoupravne skupnosti italijanske narodnosti
, Koper, in v postopku za preizkus pobude Feliceta Zize, Izola, ki ju oba zastopa Odvetniška pisarna Mužina, Žvipelj in partnerji, d. o. o., Ljubljana, na seji 6. novembra 2025
sklenilo:
1. Zahteva za oceno ustavnosti in zakonitosti prvega odstavka 2. člena
Pravilnika o izvrševanju Zakona o osebni izkaznici
(Uradni list RS, št. 31/22 in 107/24) se zavrže.
2. Pobuda za začetek postopka za oceno ustavnosti in zakonitosti prvega odstavka 2. člena Pravilnika o izvrševanju Zakona o osebni izkaznici se zavrže.
OBRAZLOŽITEV
1. Izpodbijani prvi odstavek 2. člena Pravilnika o izvrševanju Zakona o osebni izkaznici (v nadaljevanju Pravilnik) določa, da se osebna izkaznica izda na obrazcu iz priloge 1, ki je sestavni del tega pravilnika. Na območjih, določenih z zakonom, kjer živita avtohtoni italijanska oziroma madžarska narodna skupnost, se osebna izkaznica izda na obrazcih iz priloge 2 oziroma 3, ki sta sestavni del tega pravilnika. Vlagateljica in pobudnik zatrjujeta, da naj bi bil v prilogi 2 protiustavno opredeljen način zapisa "Republica di Slovenia", saj naj ta ne bi bil oblikovno enakovreden zapisu "Republika Slovenija" v slovenskem jeziku, tj. z velikimi tiskanimi črkami, temveč naj bi bil zapisan z uporabo malih tiskanih črk in tudi z manjšo pisavo. Poleg tega naj bi bil po zaporedju sporni zapis na zadnjem mestu, celo za zapisom Republike Slovenije v angleškem jeziku, čeprav ta ni v ničemer ustavno varovan. Ustava pa naj bi na upoštevnih območjih zagotavljala enakopravno javno rabo in enakovrednost italijanščine. Iz navedenih razlogov naj bi bila izpodbijana določba s prilogo 2 v neskladju s 5., 11. in 64. členom Ustave.
[1]
2. Vlagateljica vlaga zahtevo po sklepu Sveta Obalne samoupravne skupnosti italijanske narodnosti. Navaja, da zastopa italijansko narodno skupnost v Republiki Sloveniji v odnosih do slovenske države in njenih organov ter vlaga zahtevo na podlagi 23.a člena
Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25
– v nadaljevanju ZUstS)
. Ker vlogo naslavlja z zahtevo za oceno ustavnosti in zakonitosti in ker ne podaja navedb v zvezi s svojim pravnim interesom, je Ustavno sodišče vlogo obravnavalo le kot zahtevo.
3. Upravičeni predlagatelji za vložitev zahteve so navedeni v prvem odstavku 23.a člena ZUstS. Med njimi vlagateljica ni navedena in prav tako ne katera od drugih samoupravnih narodnih skupnosti, ki jih na podlagi prvega odstavka 64. člena Ustave urejata 6. in 9. člen Zakona o samoupravnih narodnih skupnostih (Uradni list RS, št. 65/94
– v nadaljevanju
ZSNS). Vlagateljica tudi ni kateri od tipsko opredeljenih upravičenih predlagateljev (npr. reprezentativno združenje samoupravnih lokalnih skupnosti). Nadalje tudi ZSNS ne določa pravice samoupravnih narodnih skupnosti začeti postopek ustavnosodne presoje z vložitvijo zahteve pri Ustavnem sodišču, položaja upravičenega predlagatelja za vlagateljico pa ne terja niti Ustava. Ker vlagateljica ni upravičeni predlagatelj za vložitev zahteve, je Ustavno sodišče njeno zahtevo zavrglo (1. točka izreka).
4. Pobudnik navaja, da je pripadnik avtohtone italijanske narodne skupnosti v Sloveniji ter da mu je bilo z izdajo osebne izkaznice 5. 11. 2024 nedopustno poseženo v njegove ustavne pravice. Kršitev naj bi bila neposredna posledica uporabe izpodbijanih določb Pravilnika s prilogo 2. Pobudnik navaja, da je pobudo vložil pravočasno, to je v roku enega leta od izdaje osebne izkaznice.
5. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primeru, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82).
6. Ustavno sodišče je že zavzelo stališče, da je osebna izkaznica tipska odločba, ki je izdana v skrajšanem upravnem postopku. Posebnosti tega postopka določa Zakon o osebni izkaznici (Uradni list RS, št. 35/11, 41/21, 199/21 in 17/25
–
ZOIzk-1).
[2]
Pobudnik ne navaja, da za uveljavljanje svojih očitkov nima na voljo drugega učinkovitega pravnega sredstva. Tudi če bi se kateri od njih nanašal na posamične akte ali dejanja upravnega organa, s katerimi organi posegajo v človekove pravice in temeljne svoboščine posameznika, in ne bi bilo zagotovljeno drugo sodno varstvo, o njihovi zakonitosti odloča sodišče v upravnem sporu.
[3]
Izpodbijana določba s prilogo 2 zato ne učinkuje neposredno. Ker pobudnik ni izkazal pravnega interesa za začetek postopka za oceno ustavnosti in zakonitosti navedene določbe, je Ustavno sodišče pobudo zavrglo (2. točka izreka).
7. Ustavno sodišče je sprejelo ta sklep na podlagi prvega in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi:
predsednik dr. Rok Čeferin ter sodnice in sodniki dr. Matej Accetto, mag. Nina Betetto, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Med postopkom pred Ustavnim sodiščem je bil izpodbijani Pravilnik spremenjen tako, da sta bili prilogi 2 in 3 nadomeščeni z novima prilogama (9. in 10. člen Pravilnika o spremembah in dopolnitvah Pravilnika o izvrševanju Zakona o osebni izkaznici, Uradni list RS, št. 73/25 – v nadaljevanju Pravilnik/25). Glede na to, da se začne nova priloga 2 uporabljati šele 1. januarja 2026, dotlej pa se uporablja izpodbijana priloga 2 (11. člen Pravilnika/25), izpodbijani prvi odstavek 2. člena Pravilnika s prilogo 2 še vedno pravno učinkuje.
[2]
Sklep Ustavnega sodišča št. U-I-147/11 z dne 26. 6. 2012, 3. točka obrazložitve.
[3]
Prvi odstavek 4. člena Zakona o upravnem sporu (Uradni list RS, št. 105/06, 62/10, 109/12 in 49/23 – ZUS-1).
⇒